Projektas

LIETUVOS RESPUBLIKOS

ŠALPOS PENSIJŲ ĮSTATYMO NR. I-675 5, 7, 8 IR 15 STRAIPSNIų PAKEITIMO

ĮSTATYMAS

2021 m. d. Nr.

Vilnius

1 straipsnis. 5 straipsnio pakeitimas

1.	Pakeisti 5 straipsnio 3 punktą ir jį išdėstyti taip:

„3) tėvai (įtėviai), globėjai ar rūpintojai, kurie yra pripažinti netekusiais 45 procentų ir daugiau darbingumo ir kurie ne mažiau kaip 15 metų slaugė namuose neįgaliuosius, kuriems nustatytas specialusis nuolatinės slaugos ar nuolatinės priežiūros (pagalbos) poreikis. Už vieno neįgalaus asmens slaugą šalpos neįgalumo pensija skiriama ir mokama tik vienam asmeniui;“

2.	Pakeisti 5 straipsnio 4 punktą ir jį išdėstyti taip:

„4) motinos, išauginusios penkis ar daugiau vaikų (vaikų mirties atveju – auginusios ne trumpiau kaip 8 metus) ir pripažintos netekusiomis 45 procentų ir daugiau darbingumo;“

3.	Pakeisti 5 straipsnio 5 punktą ir jį išdėstyti taip:

„5) asmenys, pripažinti netekusiais 45 procentų ir daugiau darbingumo (iki 2005 m. liepos 1 d. pripažinti I, II ar III grupės invalidais), išskyrus asmenis, nurodytus šio straipsnio 2, 3 ir 4 punktuose.“

2 straipsnis. 7 straipsnio pakeitimas

Pakeisti 7 straipsno 3 dalį ir ją išdėstyti taip:

„3. Šio įstatymo 5 straipsnio 5 punkte ir 6 straipsnyje nurodytiems asmenims šalpos pensijos skiriamos ir mokamos, jeigu mėnesio, ėjusio prieš tą mėnesį, už kurį mokama pensija, šio asmens draudžiamosios pajamos, kaip jos apibrėžtos Valstybinio socialinio draudimo įstatyme (toliau – draudžiamosios pajamos), yra mažesnės negu dvi minimalios mėnesinės algos (toliau – MMA) arba jis kitoje valstybėje negauna su darbo santykiais susijusių pajamų.“

3 straipsnis. 8 straipsnio pakeitimas

Pakeisti 8 straipsnio 3 dalies 9 punktą ir jį išdėstyti taip:

„9) asmenims, netekusiems 45-60 procentų darbingumo, – 1 šalpos pensijų bazės dydžio.”

4 straipsnis. 15 straipsnio pakeitimas

1.	Pakeisti 15 straipsnio 14 dalį ir ją išdėstyti taip:

„14. Kai šio įstatymo 5 straipsnio 5 punkte arba 6 straipsnyje nurodytas asmuo tampa asmeniu, kuris privalomai draudžiamas valstybiniu pensijų socialiniu draudimu pagal Valstybinio socialinio draudimo įstatymą (išskyrus asmenis, nurodytus Valstybinio socialinio draudimo įstatymo 6 straipsnyje), jam paskirtos šalpos neįgalumo arba šalpos senatvės pensijos mokėjimas nustatomas šio straipsnio 20 dalyje, o mokėjimas sustabdomas nuo kito mėnesio einančio po to mėnesio, kurį 20 dalyje nurodyta aplinkybė atsirado, pirmos dienos. Šalpos neįgalumo arba šalpos senatvės pensijos mokėjimas, gavus šio straipsnio 3 dalyje nurodyto asmens prašymą, atnaujinamas nuo dienos, kurią šioje dalyje nurodytos aplinkybės išnyksta, jeigu asmuo turi teisę gauti šias išmokas.“

2.	Pakeisti 15 straipsnio 17 dalį ir ją išdėstyti taip:

„17. Asmuo, kuriam mokama šalpos išmoka, privalo pranešti šalpos išmokas mokančiai įstaigai apie aplinkybes, nurodytas šio straipsnio 8–15 ir 20 dalyse, per 10 dienų nuo šių aplinkybių atsiradimo dienos. Šalpos išmokas mokanti įstaiga, informuodama asmenį, kuriam paskirta šalpos išmoka, apie priimtą sprendimą paskirti šalpos išmoką, kartu privalo informuoti apie šio straipsnio 8–15 ir 20 dalyse nurodytas aplinkybes, turinčias įtakos mokant paskirtą šalpos išmoką.“

3.	Papildyti 15 straipsnį 20 dalimi:

„20. Šio įstatymo 5 straipsnio 5 punkte arba 6 straipsnyje nurodytiems šalpos pensijos gavėjams, kurie turi draudžiamųjų pajamų mokama šalpos pensija:

1)	Kai draudžiamosios pajamos per mėnesį yra nedidesnės negu MMA, mokama šalpos pensijų bazė.

2) Kai draudžiamosios pajamos per mėnesį yra didesnės negu MMA ir mažesnės negu 2 MMA, mokama šalpos pensijos dalis, kuri apskaičiuojama šalpos pensijos bazę dauginant iš koeficiento, apskaičiuoto pagal mėnesio, einančio prieš tą mėnesį, už kurį mokamas priedas, draudžiamųjų pajamų dydį: K = (2 MMA  P) / MMA, čia:

K – koeficientas,

P – asmens draudžiamosios pajamos.

3) Tais atvejais, kai šalpos pensijos gavėjo draudžiamosios pajamos tą mėnesį, kurio draudžiamosios pajamos turi būti vertinamos, teisės aktų nustatyta tvarka nėra (negali būti) nustatytos (pavyzdžiui, asmuo yra savarankiškai dirbantis asmuo, kurio draudžiamosios pajamos (įmokų bazė) nustatomos deklaravus pajamas, gautas praėjusiais kalendoriniais metais; asmuo gauna su darbo santykiais susijusių pajamų ir jam nėra taikomi Lietuvos Respublikos socialinio draudimo teisės aktai), tol, kol draudžiamosios pajamos nebus nustatytos, preziumuojama, kad tokio asmens draudžiamosios pajamos yra 2 MMA dydžio, ir šalpos pensija nemokama. Tokiu atveju gavus oficialius duomenis apie asmens draudžiamąsias pajamas, patvirtinančius, kad asmuo atitinkamą mėnesį neturėjo draudžiamųjų pajamų arba jos buvo mažesnės negu MMA, asmeniui per 30 dienų apskaičiuojama ir išmokama priedo nepriemokos suma.“

5 straipsnis. Įstatymo taikymas

Šio įstatymo 1 ir 3 straipsniai įsigalioja nuo 2022 m. sausio 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia

Seimo nariai